এবারে উপরিল্লিখিত দু’টি খটকা নিয়ে আলোচনা করবো। প্রথমে লক্ষ্য করুন গ্রাম বাংলার সাধারণ খেটে খাওয়া শ্রেণীর নারীদের বাচ্চা ধরার কাজটির সাথে ঐতিহ্য ধারণাটি জুড়ে দেয়া হয়েছে। অর্থাৎ এখানে অমোঘ সত্য হিসেবে ধরে নেয়া হচ্ছে দাইয়েরা কোন আধুনিক ও প্রশিক্ষিত পেশাদার মানুষ নয়। ঐতিহ্য মানে কি সেটা নিয়ে এসব গবেষণা মাঝে মাঝে একটা ধারণা দেয়ার চেষ্টা করেছে। এবং সেখানে ঐতিহ্য বলতে দাইদের এমন কিছু আচার আচরনের কথা বলা হয়েছে যেগুলোকে ঐ গবেষকরা নিজেরাই আনহাইজেনিক এবং অনিরাপদ বলে বিচার করে বাতিল করে দিচ্ছে। আবার যেন প্রচ্ছন্নভাবে এসব গবেষণাগুলো সাংস্কৃতিক ঐতিহ্যকে সম্মান করতেও চায়। আসলে সম্মান না, গ্রামের “অশিক্ষিত”, “মূর্খ”, “কুসংস্কারাচ্ছন্ন” দাইয়েরা যে বাস্তবেই অনেক বাচ্চা ধরছে সেটা বাংলাদেশ রাষ্ট্র ও তার নীতি নির্ধারকরা চাইলেও নাকচ করতে পারছে না।পরিসংখ্যান বলছে বাংলাদেশের ৯০% শিশু ভুমিষ্ট হয় বাড়ীতে দাই এবং পরিবারের আত্মীয় নারী বা প্রতিবেশী নারীদের তত্ত্বাবধানে। এখন কথা উঠতে পারে রাষ্ট্রের সকল নাগরিকের আধুনিক স্বাস্থ্য সেবা পাবার মূল অধিকারটির। কিন্তু সেই রাস্তায় যাওয়া রাষ্ট্র ও তার নীতি নির্ধারকেদর উদ্দেশ্য নয়। তাই বাংলাদেশের সকল ঐতিহাসিক, আর্থ-সামাজিক ও রাজনৈতিক বাস্তবতা থেকে বিচ্ছিন্ন করে মাতৃমৃত্যুর বিষয়টি দেখা এবং “ঐতিহ্যবাহী” বাচ্চা ধরনিদের ঘাড়ে মাতৃমৃত্যুর উচ্চ হারের দোষটি চাপানো এসব ফরমায়েশী গবেষণার একটি হীন উদ্দেশ্য। নৃবিজ্ঞানী তানিয়া মুরে লী এরকমই আভাস দেন। তিনি বলেন “উন্নয়ন গবেষণায়” আগে থেকেই ঠিক করা থাকে উন্নয়নের পরামর্শ আর তাই গবেষণার প্রশ্ন, বিশ্লেষণ ও ফলাফলকেও সাজানো হয় সেই ফ্রেইমে। এভাবেই বেশীরভাগ গবেষণা কাজ চলছে। ফাঁকতালে বাচ্চা ধরনিরা বীরের বদলে হচ্ছে খলনায়ক।